Diari Oficial de la Generalitat Valenciana


Sumari del DOGV 3984, del 23-04-2001 (2001/3753)

RESOLUCIÓ de 18 d'abril de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior efectuat entre el Ministeri d'Economia i la Conselleria d'Indústria i Comerç de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3984

Data del DOGV
:   23-04-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/3753


Data del document
:   18-04-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * comerç interior
    * cooperació administrativa

RESOLUCIÓ de 18 d'abril de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració per al desenvolupament del Pla Marc de Modernització del Comerç Interior efectuat entre el Ministeri d'Economia i la Conselleria d'Indústria i Comerç de la Comunitat Valenciana. [2001/3753]
  
Subscrit, després de la tramitació prèvia reglamentària, entre el Ministeri d'Economia i la Conselleria d'Indústria i Comerç de la Comunitat Valenciana, el 17 d'octubre de 2000, un Conveni de col·laboració per al desenvolupament del Pla Marc de Modernització del Comerç Interior, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0122/2001, i que figura com a annex d'aquesta resolució.
  
València, 18 d'abril de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració per al desenvolupament del Pla Marc de Modernització del Comerç Interior efectuat entre el Ministeri d'Economia i la Conselleria d'Indústria i Comerç de la Generalitat Valenciana.
  
A Madrid, 17 d'octubre de 2000
  
REUNITS
  
L'Excm. Sr. Rodrigo de Rato y Figaredo, vicepresident segon del Govern i ministre d'Economia, de conformitat amb les competències que té atribuïdes per la disposició addicional tretzena de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, d'acord amb la redacció establida per la Llei 4/1999, de 13 de gener.
  
L'Hble. Sr. Fernando V. Castelló Boronat, conseller d'Indústria i Comerç de la Generalitat Valenciana, nomenat mitjançant Decret 12/1999, de 23 de juliol.
  
Atés que es reconeixen, en la representació que tenen, capacitat per a formular el present conveni,
  
EXPOSEN
  
Que davant l'important canvi estructural que s'ha produït en el sector de la distribució comercial en els últims anys i el previsible manteniment d'aquesta tendència en el futur més pròxim, cal desenvolupar un marc d'actuació per al foment del sector de distribució comercial, de manera que es proporcione als xicotets comerciants una col·laboració eficaç per part dels poders públics per a fer front a aquest procés d'innovació.
  
El Pla Marc de Modernització del Comerç Interior, aprovat pel Consell de Ministres en la reunió del 12 de maig de 1995, i la Reforma, aprovada pel Consell de Ministres en la reunió del 13 de desembre de 1996, recullen un seguit de mesures encaminades a millorar la competitivitat del comerç al detall.
  
Que aquesta reforma va ser presentada i adoptada en la Conferència Sectorial de Comerç, que tingué lloc el 19 de novembre de 1996, ja que l'execució implicarà l'adopció d'un conjunt de mesures i estímuls econòmics que seran programats de manera conjunta per cada comunitat autònoma amb el suport de l'administració general de l'Estat.
  
Que és voluntat del Ministeri d'Economia i de la Conselleria d'Indústria i Comerç de la Generalitat Valenciana impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla Marc de Modernització del Comerç Interior.
  
En virtut del que s'ha exposat, tot executant la competència exclusiva de l'Estat prevista en l'article 149.1.13 de la Constitució i la competència atribuïda a la Comunitat Valenciana en l'article 34.3 del seu Estatut d'Autonomia, les parts firmants
  
ACORDEN
  
Primer
  
Les parts firmants col·laboraran per a desenvolupar el Pla Marc de Modernització del Comerç Interior, dins de l'àmbit geogràfic de la Comunitat Valenciana, com a marc en el qual es recull una estratègia comuna per a tot el sector i en el qual queden enquadrades les iniciatives que s'inclouen en aquest conveni.
  
Segon
  
Per desenvolupar el Pla Marc de Modernització del Comerç Interior, la Generalitat Valenciana es compromet a convocar ajudes en els següents programes:
  
a) Programa de cooperació empresarial, adreçat a atorgar ajudes a les xicotetes i mitjanes empreses comercials, associades en organitzacions que realitzen funcions comercials per a la implantació de xarxes informàtiques, la reforma d'establiments al detall i la implantació o renovació d'establiments a l'engròs.
  
b) Programa de suport a l'ordenació territorial del comerç, de les ajudes del qual seran beneficiàries les associacions de comerciants, sempre que s'orienten a la seua creació o al seu desenvolupament mitjançant la implantació de serveis comuns de gestió, i també a la reforma física dels establiments col·lectius i l'adequació dels locals particulars.
  
Tenint en compte les competències que en matèria urbanística tenen les corporacions locals, a partir d'aquest conveni s'estimularà la participació de l'administració local, com a element indispensable, per poder fixar les bases d'una adequada actuació territorial i, per tant, podran ser considerats com a beneficiaris de les ajudes els ajuntaments.
  
Quant a les actuacions per a millora i adequació dels mercats al detall, i tenint en compte la titularitat municipal dels dits mercats, els ajuntaments podran ser també beneficiaris d'aquestes ajudes, mitjançant conveni amb ells i, ocasionalment, amb associacions de comerciants o empreses públiques o privades.
  
c) Programa de suport a comerciants independents, adreçat a les xicotetes i mitjanes empreses de distribució comercial al detall per a realitzar inversions en la transformació física dels establiments, l'adquisició d'equipament comercial i de gestió, i també la formació d'empleats.
  
D'aquest programa queden excloses les activitats comercials que en l'esperit del Pla Marc no es consideren d'interés prioritari, com s'acordà en la Conferència Sectorial de Comerç Interior del 15 de desembre de 1998.
  
d) Podran, així mateix, ser objecte de les ajudes d'aquest conveni, les activitats que tot i no estar previstes en el Pla Marc, es puguen relacionar de manera evident amb l'esperit d'aquest, i contribuïsquen amb el seu desenvolupament a la consecució de la modernització de la distribució.
  
Tercer
  
Les actuacions que s'acollisquen al present conveni seran cofinançades per ambdues parts.
  
L'aportació del Ministeri d'Economia representarà un màxim del 40% per al programa previst en l'apartat a); del 30% per als de l'apartat b); del 20% per als del c), i del 30% per als del d), de l'ajuda concedida per la comunitat autònoma.
  
Aquestes aportacions del Ministeri d'Economia es finançaran, dins dels límits pressupostaris, a càrrec de la partida pressupostària 751 (Transferències de capital a les comunitats autònomes - Pla de Modernització del Comerç Interior), Programa 763 A (Ordenació i Modernització de les Estructures Comercials), Servei 21 (Direcció General de Comerç Interior).
  
L'assignació de recursos a la Comunitat Valenciana és del 12,29781% de la dotació territorialitzada de la partida pressupostària de transferències a les comunitats autònomes del Ministeri d'Economia, en el concepte Pla Marc de Modernització del Comerç Interior; i que és el 75% del crèdit pressupostari, (açò és, 5.313.917.358 PTA - 6.761.386,17 euros), tot quedant el 25% restant per a disposar d'ell d'acord amb el que es recull en la clàusula cinquena, de conformitat amb el que s'ha acordat en la Conferència Sectorial de Comerç Interior de l'11 d'abril de 2000 i formalitzat en Consell de Ministres del 7 de juliol de 2000, equivalent a 316.721.066 pessetes (831.057,53 euros). Les transferències es realitzaran a mesura que la Generalitat Valenciana concedisca les corresponents ajudes públiques en l'àmbit d'allò que s'ha establit en el present conveni.
  
Quart
  
Cada comunitat autònoma aplicarà les assignacions de l'Estat als programes establits en els apartats a), b) i c) del punt segon, en la proporció que en el Pla Marc s'assigna a cada un dels dits programes, i que són un mínim del 10% de la quantitat assignada per als de l'apartat a) i del 30% per al b).
  
Cinqué
  
Independentment dels recursos previstos en l'últim paràgraf de l'apartat tercer, el Ministeri d'Economia podrà cofinançar, amb un màxim del 50% d'allò aportat per la comunitat autònoma, determinades actuacions d'especial interés pel seu efecte innovador o perquè constituïsquen una acció pilot que exercisca un efecte d'arrossegament per a altres accions. La selecció d'aquest tipus d'activitats a cofinançar entre les sol·licitades per la totalitat de les comunitats autònomes es farà mitjançant acord en reunió de directors generals de Comerç, com a Comissió de la Conferència Sectorial, segons delegació expressa realitzada pel ple d'aquesta de l'11 d'abril de 2000.
  
Aquest cofinançament serà també a càrrec de la partida pressupostària 751, Programa 763 A, Servei 21, de la qual s'ha retingut un 25% del crèdit a l'efecte, i la quantitat disponible per a ella és de 110.964.485 de pessetes.
  
Sisé
  
La gestió de les ajudes es realitzarà d'acord amb el següent procediment:
  
1. Les sol·licituds de concessió d'ajudes públiques es presentaran en la unitat administrativa i en els termes que establisca la normativa de convocatòria que dicte l'administració de la Generalitat Valenciana.
  
2. L'administració de la comunitat autònoma instruirà i resoldrà l'atorgament de les ajudes sol·licitades, d'acord amb el que s'ha establit en l'apartat quart.
  
3. La Conselleria d'Indústria i Comerç notificarà la resolució de les sol·licituds als interessats i realitzarà el control i seguiment dels projectes aprovats.
  
4. A fi de conéixer la destinació de les subvencions i per a portar a cap el seguiment i l'avaluació de les activitats cofinançades per ambdues parts, el Ministeri d'Economia, d'acord amb les comunitats autònomes, establirà el sistema d'intercanvi d'informació que es considere necessari. Això s'entén sense perjudici del control financer que correspon a la Intervenció General de l'administració de l'Estat, i la fiscalització que correspon al Tribunal de Comptes.
  
5. La comunitat autònoma podrà assignar excepcionalment els recursos transferits per l'Estat a les resolucions favorables d'expedients d'ajudes els objectius de les quals coincidisquen amb els del present conveni, aprovats durant l'exercici de 2000, encara que ho hagen sigut amb anterioritat a la firma d'aquest, d'acord amb la Comissió de Seguiment.
  
6. El pagament als perceptors de l'import total de les ajudes serà efectuat per l'organisme pagador de l'administració autonòmica.
  
7. En el supòsit que, una vegada analitzat el seguiment dels compromisos financers adquirits amb la totalitat de comunitats autònomes, es verifique l'existència de crèdit disponible en la partida pressupostària corresponent de l'Estat, bé perquè alguna comunitat autònoma no haguera esgotat els recursos que se li han assignat o es produïra alguna generació de crèdit, i la demanda plantejada en el territori de la Generalitat Valenciana no haja pogut ser atesa íntegrament, el Ministeri d'Economia podrà incrementar la seua aportació inicial prevista.
  
La quantificació d'aquesta aportació complementària es portarà a cap de conformitat i en aplicació dels criteris objectius de distribució acordats en Conferència Sectorial de Comerç Interior de l'11 d'abril de 2000 i formalitzats en Consell de Ministres del 7 de juliol de 2000 i, exclusivament, entre les comunitats autònomes que tinguen un excés de demanda de projectes.
  
D'acord amb el que s'ha previst en el Pla Marc, la determinació del crèdit disponible es realitzarà amb els expedients tramesos fins al 30 d'octubre de 2000.
  
Seté
  
Els fons aportats pel Ministeri d'Economia s'acullen al Programa Operatiu 2000'2006, cofinançat pel Fons Europeu de Desenvolupament Regional (FEDER). Per aquest motiu, la Generalitat Valenciana només podrà sol·licitar retorns en qualsevol programa de la Unió Europea, de les actuacions cofinançades, de la part efectivament finançada amb els seus fons, tot facilitant a la Direcció General de Política Comercial els corresponents certificats de pagament perquè aquesta puga sol·licitar els retorns corresponents a l'aportació de l'Estat.
  
Huité
  
Es crearà una Comissió de Seguiment per al desenvolupament del conveni, integrada per tres representants de cada una de les parts firmants, designats pel ministre d'Economia i el conseller d'Indústria i Comerç, respectivament.
  
Seran funcions d'aquesta Comissió el seguiment de l'aplicació del present conveni i de totes aquelles actuacions que es regulen o deriven d'aquest i en particular les següents:
  
a) Analitzar les actuacions concretes que hagen de considerar-se integrades dins del Pla Marc de Modernització del Comerç Interior, i aquelles a les quals fa referència l'últim paràgraf de l'apartat segon.
  
b) Realitzar el seguiment de les actuacions que es desenvolupen per a executar el present conveni i reflectir el seu grau de desenvolupament.
  
c) Interpretar el present conveni i donar solució als dubtes i controvèrsies que per a complir-lo puguen produir-se.
  
Correspon a la Generalitat Valenciana el control de l'execució i el bon fi de les actuacions seleccionades per a ser cofinançades en desenvolupament del present conveni, comunicant a la Comissió de Seguiment les incidències que es produïsquen, i aportar els corresponents certificats de pagament quan aquest s'haja realitzat. La comunitat autònoma es compromet, igualment, a presentar a la Comissió de Seguiment la informació que aquesta li sol·licite per a la realització de les funcions que se li assignen.
  
Nové
  
Sense perjudici del procediment previst i de les funcions assignades a la Comissió de Seguiment, la gestió de les actuacions per a la difusió del Pla Marc en l'àmbit de la Comunitat Autònoma, correspondrà a la Conselleria d'Indústria i Comerç de l'administració autonòmica de la Generalitat Valenciana.
  
Deu
  
El present conveni entrarà en vigor des de la data de la firma i tindrà una vigència temporal fins al 31 de desembre de l'any 2000. No obstant això, podrà produir-se'n la resolució abans del termini indicat, per mutu acord de les parts, per incompliment o per denúncia d'alguna d'elles en el termini màxim de dos mesos.
  
Onze
  
El règim jurídic aplicable a aquest conveni és l'establit en el títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sent d'aplicació així mateix les restants normes de dret administratiu en matèria d'interpretació, modificació i resolució de les qüestions no previstes en el conveni que se subscriu.
  
Les qüestions litigioses que poden sorgir en la interpretació i el compliment del present conveni, seran de coneixement i competència de l'Ordre Jurisdiccional Contenciós Administratiu.
  
I com a prova de conformitat, firmen els interventors, al lloc i en la data indicats en l'encapçalament.
  
El vicepresident segon del Govern per a Afers Econòmics i ministre d'Economia: Rodrigo de Rato y Figaredo.